b'\n_START_ARTICLE_\nBaltijos krep\xc5\xa1inio lyga\n_START_SECTION_\nTurnyro sistema\n_START_PARAGRAPH_\nLyga \xc5\xa1iuo metu tik kuriasi, tod\xc4\x97l dar n\xc4\x97ra nusistov\xc4\x97jusi vienoda turnyro sistema, kuri \xc5\xa1iuo metu kei\xc4\x8diasi kiekvienais metais. _NEWLINE_Pirmajame BBL sezone (2005 m.) buvo du divizionai. Antrojo diviziono komandos buvo suskirstytos \xc4\xaf 2 grupes, 8 paj\xc4\x97giausios komandos pateko \xc4\xaf atkrintam\xc4\x85sias var\xc5\xbeybas, o 4 paj\xc4\x97giausios var\xc5\xbe\xc4\x97si finaliniame ketverte. Pirmajame divizione 4 paj\xc4\x97giausios komandos i\xc5\xa1 karto pateko \xc4\xaf finalo ketvert\xc4\x85. Antr\xc4\x85j\xc4\xaf sezon\xc4\x85 (2005-2006 m.) liko tik vienas divizionas, vietoj finalo ketverto atsirado finalo \xc5\xa1e\xc5\xa1etas, \xc4\xaf kur\xc4\xaf i\xc5\xa1 karto pateko 6 paj\xc4\x97giausios komandos. 2006-2007 sistema nepakito. _NEWLINE_2007-2008 metais elitiniame (pirmajame) divizione d\xc4\x97l \xc4\x8dempion\xc5\xb3 titulo kovojo 10 klub\xc5\xb3 (2006-2007 m. 9 pra\xc4\x97jusi\xc5\xb3 met\xc5\xb3 stipriausi klubais ir 1 Lietuvos klubas gav\xc4\x99s vardin\xc4\xaf pakvietim\xc4\x85). Antrasis divizionas tapo \xe2\x80\x9eI\xc5\xa1\xc5\xa1\xc5\xabkio turnyru\xe2\x80\x9c, kurio 1 viet\xc4\x85 u\xc5\xbe\xc4\x97m\xc4\x99s klubas patenka \xc4\xaf stipresn\xc4\xaf divizion\xc4\x85. Antr\xc4\x85 viet\xc4\x85 u\xc5\xbe\xc4\x97m\xc4\x99s klubas meta i\xc5\xa1\xc5\xa1\xc5\xabk\xc4\xaf 9 viet\xc4\x85 u\xc5\xbe\xc4\x97musiam elitinio diviziono klubui. \xc5\xbdaid\xc5\xbeiama 2 rungtynes, kuri\xc5\xb3 nugal\xc4\x97tojas \xc5\xbeaid\xc5\xbeia elitiniame divizione. \xe2\x80\x9eI\xc5\xa1\xc5\xa1\xc5\xabkio turnyre\xe2\x80\x9c dalyvauja \xc4\xafvairus klub\xc5\xb3 suskirstyt\xc5\xb3 \xc4\xaf grupes skai\xc4\x8dius._NEWLINE_Nuo 2010-2011 met\xc5\xb3 sezono BBL reguliariajame sezone nedalyvavo Kauno "\xc5\xbdalgiris" ir Vilniaus "Lietuvos Rytas", kurie prie var\xc5\xbeyb\xc5\xb3 prisijung\xc4\x97 tik ketvirtfinalyje. Prie\xc5\xa1 2011-2012 met\xc5\xb3 sezon\xc4\x85, prie \xc5\xa1i\xc5\xb3 dviej\xc5\xb3 klub\xc5\xb3 dalyvavimo BBL modelio prisijung\xc4\x97 ir tre\xc4\x8diasis - Rygos "VEF". 2012-2013 met\xc5\xb3 BBL sezone Kauno "\xc5\xbdalgiris", Vilniaus "Lietuvos Rytas" ir Rygos "VEF" nestartavo, pasirinkdami dalyvavim\xc4\x85 paj\xc4\x97gesn\xc4\x97je VTB Vieningoje lygoje._NEWLINE_BBL galioja 4 legionieri\xc5\xb3 limitas, \xc5\xbeaid\xc4\x97jai turintys turnyre dalyvaujan\xc4\x8di\xc5\xb3 \xc5\xa1ali\xc5\xb3 klub\xc5\xb3 pilietyb\xc4\x99 nelaikomi legionieriais.\n_START_SECTION_\nReguliarusis sezonas\n_START_PARAGRAPH_\n2012-2013 met\xc5\xb3 sezone BBL tapo "ma\xc5\xbe\xc4\x85ja Eurolyga". 23 komandos buvo suskirstytos \xc4\xaf keturis pogrupis po 6 komandas (D grup\xc4\x97je rungtyniavo 5 klubai), kurios tarpusavyje \xc5\xbeaid\xc4\x97 dviej\xc5\xb3 rat\xc5\xb3 sistema. Keturios kiekvienoje grup\xc4\x97je paj\xc4\x97giausios komandos pateko \xc4\xaf Top 16 etap\xc4\x85. _NEWLINE_Antrajame reguliaraus sezono etape, komandos buvo suskirstytos \xc4\xaf keturis pogrupius po 4 komandas, kurios grup\xc4\x97je taip pat var\xc5\xbe\xc4\x97si dviej\xc5\xb3 rat\xc5\xb3 sistema. Pirm\xc4\x85sias dvi vietas savo grup\xc4\x97je i\xc5\xa1kovoj\xc4\x99 klubai pateko \xc4\xaf atkrintam\xc4\x85sias var\xc5\xbeybas, o likusios komandos savo pasirodym\xc4\x85 pirmenyb\xc4\x97se baig\xc4\x97.\n_START_SECTION_\nAtkrintamosios var\xc5\xbeybos\n_START_PARAGRAPH_\n\xc4\xae atkrintam\xc4\x85sias var\xc5\xbeybas patekusios komandos suskirstomos \xc4\xaf keturias poras (A1/B2, A2/B1, C1/D2, C2/D1), kurios su\xc5\xbeaid\xc5\xbeia dvi var\xc5\xbeybas (namuose ir i\xc5\xa1vykoje). Por\xc5\xb3 nugal\xc4\x97tojai tokiu pat principu var\xc5\xbeosi tiek pusfinalyje, tiek did\xc5\xbeiajame, tiek ma\xc5\xbeajame finale.\n_START_SECTION_\nIstorija\n_START_PARAGRAPH_\nLyga susik\xc5\xabr\xc4\x97 2004 m., o pirmosios var\xc5\xbeybos \xc4\xafvyko 2005 m. sausio 6 d. Pirmajame ma\xc4\x8de rezultatu 81:75 Nev\xc4\x97\xc5\xbeis nugal\xc4\x97jo Panev\xc4\x97\xc5\xbeio klub\xc4\x85. Pirmasis BBL sezonas vyko tik pus\xc4\x99 sezono, komandos pagal paj\xc4\x97gum\xc4\x85 buvo suskirstytos \xc4\xaf du divizionus. Pirmajame divizione var\xc5\xbe\xc4\x97si 10 klub\xc5\xb3 (5 i\xc5\xa1 Lietuvos, 3 i\xc5\xa1 Latvijos ir 2 ir Estijos), antrasis divizionas buvo padalintas \xc4\xaf du pogrupius ir jame var\xc5\xbe\xc4\x97si 14 komand\xc5\xb3 (4 i\xc5\xa1 Lietuvos, 5 i\xc5\xa1 Latvijos ir 5 i\xc5\xa1 Estijos). Antr\xc4\x85j\xc4\xaf 2005-2006 m. sezon\xc4\x85 var\xc5\xbeybos jau vyko vis\xc4\x85 sezon\xc4\x85, liko tik vienas divizionas, kuriame dalyvavo 17 klub\xc5\xb3 (8 i\xc5\xa1 Lietuvos, 5 i\xc5\xa1 Latvijos ir 4 i\xc5\xa1 Estijos). Taip pat pirm\xc4\x85 kart\xc4\x85 \xc4\xafvyko bendra \xc5\xbdvaig\xc5\xbed\xc5\xbei\xc5\xb3 Diena._NEWLINE_Ta\xc4\x8diau v\xc4\x97liau buvo prieita prie dviej\xc5\xb3 divizion\xc5\xb3 sistemos: Elito, kuriame dalyvauja 10 stipriausi\xc5\xb3 klub\xc5\xb3, bei I\xc5\xa1\xc5\xa1\xc5\xabkio taur\xc4\x97s.'